CELEX: 32019R0653
Language: el
Date: 2019-04-24 00:00:00
Title: Εκτελεστικός κανονισμός (ΕΕ) 2019/653 της Επιτροπής, της 24ης Απριλίου 2019, για την τροποποίηση του κανονισμού (ΕΚ) αριθ. 847/2006 όσον αφορά τις ενωσιακές δασμολογικές ποσοστώσεις για ορισμένα παρασκευάσματα ή κονσέρβες ψαριών

25.4.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 110/34
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/653 ΤΗΣ ΕΠΙΤΡΟΠΗΣ
         της 24ης Απριλίου 2019
         για την τροποποίηση του κανονισμού (ΕΚ) αριθ. 847/2006 όσον αφορά τις ενωσιακές δασμολογικές ποσοστώσεις για ορισμένα παρασκευάσματα ή κονσέρβες ψαριών
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την απόφαση 2006/324/ΕΚ του Συμβουλίου, της 27ης Φεβρουαρίου 2006, σχετικά με τη σύναψη συμφωνίας υπό μορφή ανταλλαγής επιστολών μεταξύ της Ευρωπαϊκής Κοινότητας και του Βασιλείου της Ταϊλάνδης στο πλαίσιο του άρθρου XXIV:6 και του άρθρου ΧΧVΙΙΙ της Γενικής Συμφωνίας Δασμών και Εμπορίου (ΓΣΔΕ) του 1994, σχετικά με την τροποποίηση των παραχωρήσεων που προβλέπονται στους πίνακες της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λετονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας, στο πλαίσιο της προσχώρησής τους στην Ευρωπαϊκή Ένωση (1), και ιδίως το άρθρο 2,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΚ) αριθ. 847/2006 της Επιτροπής (2) εισήγαγε από τις 2 Ιουνίου 2006 δύο ετήσιες δασμολογικές ποσοστώσεις για εισαγωγές ατελώς ορισμένων παρασκευασμάτων ή κονσερβών ψαριών.
                  
               
                     (2)
                  
                  
                     Ο κανονισμός (ΕΕ) 2019/216 του Ευρωπαϊκού Κοινοβουλίου και του Συμβουλίου (3) προβλέπει ότι, μετά την αποχώρηση του Ηνωμένου Βασιλείου από την Ένωση, οι δασμολογικές ποσοστώσεις που περιλαμβάνονται στον πίνακα παραχωρήσεων και δεσμεύσεων της Ένωσης, ο οποίος προσαρτάται στη Γενική Συμφωνία Δασμών και Εμπορίου του 1994, κατανέμονται μεταξύ της Ένωσης και του Ηνωμένου Βασιλείου με βάση το μερίδιο της ΕΕ-27 στη χρήση ποσοστώσεων που ορίζεται στο παράρτημα του εν λόγω κανονισμού.
                  
               
                     (3)
                  
                  
                     Κατά συνέπεια, πρέπει να ληφθούν μέτρα για την εφαρμογή της κατανομής των δασμολογικών ποσοστώσεων που καθορίζονται στο μέρος Γ του παραρτήματος του κανονισμού (ΕΕ) 2019/216. Ειδικότερα, οι ποσότητες των δασμολογικών ποσοστώσεων που καθορίζονται στον κανονισμό (ΕΚ) αριθ. 847/2006 θα πρέπει να αντικατασταθούν από τις ποσότητες που προκύπτουν από την κατανομή.
                  
               
                     (4)
                  
                  
                     Η ημερομηνία κατά την οποία αρχίζει να εφαρμόζεται το άρθρο 1 παράγραφος 2 του κανονισμού (ΕΕ) 2019/216 είναι πιθανό να συμπίπτει με περίοδο ποσόστωσης που έχει ήδη ξεκινήσει. Ως εκ τούτου, είναι αναγκαίο να θεσπιστούν ειδικοί κανόνες για την εφαρμογή της κατανομής των ποσοτήτων που δεν χορηγήθηκαν την ημέρα εκείνη για τις δασμολογικές ποσοστώσεις, για τις οποίες η περίοδος ποσόστωσης αρχίζει πριν από την εν λόγω ημερομηνία και λήγει μετά την ημερομηνία αυτή.
                  
               
                     (5)
                  
                  
                     Για να διασφαλιστεί η ασφάλεια δικαίου και η διαφάνεια για τους οικονομικούς φορείς, η Επιτροπή θα πρέπει να δημοσιεύσει τις διαθέσιμες ποσότητες μετά την κατανομή των εν λόγω δασμολογικών ποσοστώσεων εντός δύο εργάσιμων ημερών από την ημερομηνία εφαρμογής του άρθρου 1 παράγραφος 2 του κανονισμού (ΕΕ) 2019/216.
                  
               
                     (6)
                  
                  
                     Το άρθρο 1 παράγραφος 2 του κανονισμού (ΕΕ) 2019/216 εφαρμόζεται από την επομένη της ημερομηνίας κατά την οποία ο κανονισμός (ΕΚ) αριθ. 32/2000 του Συμβουλίου (4) παύει να ισχύει ως προς το Ηνωμένο Βασίλειο και εντός αυτού. Ως εκ τούτου, είναι σκόπιμο ο παρών κανονισμός να αρχίσει να ισχύει επειγόντως και να εφαρμοστεί από την ημερομηνία από την οποία εφαρμόζεται το άρθρο 1 παράγραφος 2 του κανονισμού (ΕΕ) αριθ. 2019/216.
                  
               
                     (7)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακού Κώδικα,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο κανονισμός (ΕΚ) αριθ. 847/2006 τροποποιείται ως εξής:
            
                        1)
                     
                     
                        στο άρθρο 1 η παράγραφος 2 αντικαθίσταται από το ακόλουθο κείμενο:
                        
                           «2.   Ετήσια δασμολογική ποσόστωση 754 τόνων με απαλλαγή από δασμούς ανοίγεται για τις ενωσιακές εισαγωγές παρασκευασμάτων ή κονσερβών σαρδελών, παλαμίδων ρικιών, σκουμπριών των ειδών Scomber scombrus και Scomber japonicus και ψαριών των ειδών Orcynopsis unicolor, εκτός από τα ολόκληρα ψάρια ή τα ψάρια σε τεμάχια, που υπάγονται στον κωδικό ΣΟ 1604 20 50.»·
                        
                     
                  
                        2)
                     
                     
                        στο άρθρο 2, η παράγραφος 2 αντικαθίσταται από το ακόλουθο κείμενο:
                        
                                    «2.
                                 
                                 
                                    Από τη δασμολογική ποσόστωση 754 τόνων που προβλέπεται στο άρθρο 1 παράγραφος 2, 123 τόνοι κατανέμονται, με αύξοντα αριθμό 09.0706, στις εισαγωγές καταγωγής Ταϊλάνδης, ενώ το εναπομένον τμήμα της ποσόστωσης, ήτοι 631 τόνοι, με αύξοντα αριθμό 09.0707, κατανέμεται στις εισαγωγές καταγωγής όλων των χωρών.».
                                 
                              
                  
         
            Άρθρο 2
            
               1.   Κατά παρέκκλιση από το άρθρο 1, στην περίπτωση που για μια δασμολογική ποσόστωση η περίοδος ποσόστωσης ξεκινάει πριν από την ημερομηνία έναρξης της εφαρμογής του άρθρου 1 παράγραφος 2 του κανονισμού (ΕΕ) 2019/216 και λήγει μετά την ημερομηνία αυτή, η κατανομή της σχετικής δασμολογικής ποσόστωσης πραγματοποιείται με την εφαρμογή του ποσοστού της ΕΕ-27 στη βάση που αποτελείται από τις ποσότητες της εν λόγω δασμολογικής ποσόστωσης που είναι διαθέσιμες μετά την τελευταία χορήγηση.
            
            
               2.   Εντός 2 εργάσιμων ημερών από την ημερομηνία εφαρμογής του άρθρου 1 παράγραφος 2 του κανονισμού (ΕΕ) 2019/216, η Επιτροπή δημοσιεύει, μέσω κατάλληλης δημοσίευσης στο διαδίκτυο, τις διαθέσιμες ποσότητες κατά την εν λόγω ημερομηνία.
            
         
         
            Άρθρο 3
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την ημερομηνία έναρξης της εφαρμογής του άρθρου 1 παράγραφος 2 του κανονισμού (ΕΕ) 2019/216.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 24 Απριλίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 120 της 5.5.2006, σ. 17.
         
            (2)  Κανονισμός (ΕΚ) αριθ. 847/2006 της Επιτροπής, της 8ης Ιουνίου 2006, για το άνοιγμα και τον τρόπο διαχείρισης κοινοτικών δασμολογικών ποσοστώσεων για ορισμένα παρασκευάσματα ή κονσέρβες ψαριών (ΕΕ L 156 της 9.6.2006, σ. 8).
         
            (3)  Κανονισμός (ΕΕ) 2019/216 του Ευρωπαϊκού Κοινοβουλίου και του Συμβουλίου, της 30ής Ιανουαρίου 2019, σχετικά με την κατανομή των δασμολογικών ποσοστώσεων που περιλαμβάνονται στον πίνακα ΠΟΕ της Ένωσης μετά την αποχώρηση του Ηνωμένου Βασιλείου από την Ένωση και την τροποποίηση του κανονισμού (ΕΚ) αριθ. 32/2000 του Συμβουλίου (ΕΕ L 38 της 8.2.2019, σ. 1).
         
            (4)  Κανονισμός (ΕΚ) αριθ. 32/2000 του Συμβουλίου, της 17ης Δεκεμβρίου 1999, σχετικά με το άνοιγμα και τον τρόπο διαχείρισης των παγιωμένων στη Γενική Συμφωνία Δασμών και Εμπορίου (GATT) κοινοτικών δασμολογικών ποσοστώσεων, και ορισμένων άλλων κοινοτικών δασμολογικών ποσοστώσεων, καθώς και με τον καθορισμό της μεθόδου τροποποίησης ή προσαρμογής των εν λόγω ποσοστώσεων και σχετικά με την κατάργηση του κανονισμού (ΕΚ) αριθ. 1808/95 του Συμβουλίου (ΕΕ L 5 της 8.1.2000, σ. 1).